CELEX: 32010D0170
Language: sl
Date: 2010-03-19 00:00:00
Title: 2010/170/: Sklep Komisije z dne 19. marca 2010 o umaknitvi sklica na standard EN 353-1:2002 Osebna varovalna oprema za zaščito pred padci z višine – 1. del: Drseče naprave za zaustavljanje na togem vodilu v skladu z Direktivo Sveta 89/686/EGS (notificirano pod dokumentarno številko C(2010) 1619) (Besedilo velja za EGP)

23.3.2010   
            
            
               SL
            
            
               Uradni list Evropske unije
            
            
               L 75/27
            
         SKLEP KOMISIJE
   z dne 19. marca 2010
   o umaknitvi sklica na standard EN 353-1:2002 „Osebna varovalna oprema za zaščito pred padci z višine – 1. del: Drseče naprave za zaustavljanje na togem vodilu“ v skladu z Direktivo Sveta 89/686/EGS
   (notificirano pod dokumentarno številko C(2010) 1619)
   (Besedilo velja za EGP)
   (2010/170/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/686/EGS z dne 21. decembra 1989 o približevanju zakonodaj držav članic v zvezi z osebno zaščitno opremo (1) in zlasti člena 6(1) Direktive,
   ob upoštevanju mnenja stalnega odbora, ustanovljenega s členom 5 Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov o storitvah informacijske družbe (2),
   ob upoštevanju naslednjega:
   
               (1)
            
            
               Evropski standard EN 353-1:2002 „Osebna varovalna oprema za zaščito pred padci z višine – 1. del: Drseče naprave za zaustavljanje na togem vodilu“ je 12. marca 2002 sprejel Evropski odbor za standardizacijo (CEN). Sklic na standard je bil v Uradnem listu Evropske unije prvič objavljen 28. avgusta 2003 (3).
            
         
               (2)
            
            
               Združeno kraljestvo je v zvezi s standardom EN 353-1:2002 vložilo uradni ugovor.
            
         
               (3)
            
            
               Glede določbe 4.7 standarda EN 353-1:2002 Združeno kraljestvo meni, da specifikacije za navodila za uporabo ne izpolnjujejo zahtev iz oddelka 1.4(a) in (b) Priloge II k Direktivi.
            
         
               (4)
            
            
               Glede določbe 5 standarda EN 353-1:2002 Združeno kraljestvo meni, da predpisana metoda preskusa ne vključuje razumno predvidljivih možnosti padcev, kot je „padec vznak“ ali „padec vstran“, kar bistveno poveča tveganje, da proizvod ne bo primerno deloval. Zato Združeno kraljestvo meni, da standard ne izpolnjuje zahtev iz oddelkov 1.1.1 in 3.1.2.2 Priloge II k Direktivi.
            
         
               (5)
            
            
               Po pregledu standarda EN 353-1:2002 je Komisija sklenila, da standard ne izpolnjuje v celoti osnovnih zdravstvenih in varnostnih zahtev iz oddelkov 1.1.1, 1.4 in 3.1.2.2. Priloge II k Direktivi 89/686/EGS.
            
         
               (6)
            
            
               Zato je treba sklic na standard EN 353-1:2002 umakniti iz Uradnega lista Evropske unije, zaradi česar se izpolnjevanje ustreznega nacionalnega standarda, ki prenaša usklajeni standard EN 353-1:2002, ne šteje več kot domneva, da izpolnjuje osnovne zahteve Direktive 89/686/EGS –
            
         SPREJELA NASLEDNJI SKLEP:
   Člen 1
   Sklic na standard EN 353-1:2002 „Osebna varovalna oprema za zaščito pred padci z višine – 1. del: Drseče naprave za zaustavljanje na togem vodilu“ se umakne s seznama usklajenih standardov, objavljenih v Uradnem listu Evropske unije.
   Člen 2
   Ta sklep je naslovljen na države članice.
   
      V Bruslju, 19. marca 2010
      
         
            Za Komisijo
         
         Antonio TAJANI
         
            Podpredsednik
         
      
   
   
      (1)  UL L 399, 30.12.1989, str. 18.
   
      (2)  UL L 204, 21.7.1998, str. 37.
   
      (3)  UL C 203, 28.8.2003, str. 10.